
Szélképek

Kulcsszavak: szél; szélrajz; gondolattérkép; láthatatlanság
A szél, mint jelenség, a meteorológia szaktudása ellenére is misztikus marad láthatatlansága miatt. Projektmunkám a szél mozgásának vizuális megjelenítését kutatja, művészetfilozófiai kérdéseket érintve, például hogyan tehetjük láthatóvá az érzékelhetetlent, illetve mi számít tudatos művészi beavatkozásnak.
A munkám központi eszköze egy gondolattérkép és egy közel 35-40 művészből álló gyűjtemény, akik mind valamilyen módon a szelet alkalmazták művészeti tevékenységükben. Ezek között találhatók fotók, festmények, installációk és videómunkák, amelyek inspirációként szolgálnak a saját alkotói folyamatomban.
Első projektfázisom, a Szélrajzok, a levegő mozgását grafikus formában rögzíti. Egy tripodra rögzített tollat használok, amely a szél hatására papírra rajzol. A különböző helyszíneken és időpontokban készült alkotások a szél erejét és irányát dokumentálják. Ehhez hasonló rajzokat több művésznél is felfedezhetünk, akik a szél témájával foglalkoznak. A Szélrajzok inspirálták a fotográfiai kísérleteimet is, amelyek során toll helyett egy fényforrást alkalmazok. Ezekből a kísérletekből született meg a pályamunkám második szegmense, a Szélképek sorozat.
A projekt további fázisaiban a szél nagyobb léptékű vizuális megjelenítésére törekedtem. A Turbinák című sorozatban szélturbinák fotóit készítettem, amelyek monumentális méretükkel és futurisztikus megjelenésükkel a természet és az emberi technológia kapcsolatát is szimbolizálják. Ezen kívül a Textúra sorozat fólia segítségével vizualizálja a szél mozgását: a levegő által formált felszínek miniatűr tájképekké alakulnak. A Hosszú expozíció munkáimon a mozgást a szél belsejéből kitekintve követem. Ezeken munkákon alapszik az a gondolat, hogy hogyan lehetne fotográfiailag megjeleníteni a szélrajzokhoz hasonló módon a szelet.
Munkáim különálló elemei egy nagyobb egészet alkotnak, amelyben a művészet és a tudomány összekapcsolódik. A projekt sokszínű megközelítése lehetőséget ad arra, hogy a szél jelenségét több technikával és médiumon keresztül vizsgáljam. Az OTDK-ra a Szélrajzok és a Szélképek sorozattal pályázom, amelyek a szél vizuális narratívájának különböző aspektusait mutatják be.
A 2024 - es évben volt szerencsém több csoportos kiállításon is részt venni, mint kiállító alkotó. Többek között a Szári Összművészeti Biennálén, Kaposváron, Balatonbogláron és Budapesten a K28 Galériában.
 



